'n Jakkalsvoël met prikkelbaredermsindroom of diere met 'n wit jassie?
ROELENE MARX van Pretoria skryf:
Ons het op hierdie arme rooibokram afgekom naby die Longwe-uitkykpunt by die Engelharddam in die Kruger. Het hy seergekry, of het hy kanker? Dit lyk ongemaklik – sal hy weer regkom of is hy leeukos?
Ek het by twee veeartsvriende aangeklop: Dit kan wees dat die draaiing van die testes die bloedvate afgesnoer het.
Die foto is te ver om met sekerheid te kan sê of die skrotum pers lyk weens die afsnoering en of dit bloot die normale swart vel is wat sigbaar is weens die verlies van hare. Dit kan ook 'n testikulêre gewas wees, maar dis baie seldsaam. Dis geweldig pynlik en jy sou dit aan die dier se kondisie en liggaamshouding kon sien.
Die rooibokram lyk eintlik heel gesond, veral as 'n mens in ag neem dat die foto in September geneem is – die einde van die winter. Die bok wei; dus wil dit voorkom of daar niks met sy eetlus skort nie.
Uit 'n mens se oogpunt lyk die toestand uiters ongemaklik, maar uit 'n dier s'n – dat oorlewing alles is – dalk minder so. Indien die toestand sy vermoë om roofdiere te ontwyk belemmer, is sy dae getel. Indien nie, behoort hy nog heelwat sonsondergange te sien.
STEWIE THERON van die Fraserburg-distrik skryf:
Twee jakkalsvoëls het op my plaas op 'n windpompplatform nesgemaak. Toe ek op 'n dag daar opklim om te kyk of daar al kuikens is, kry ek dié braaksel op die rand van die nes. Ek neem aan dis die mannetjie wat die kos vir die wyfie aandra. Die skilpaddoppie kan ek verstaan, want dit lyk na 'n klein skilpadjie, maar die ystervarkpenne? Vang 'n jakkalsvoël klein ystervarkies?
Stewie se waarneming van dié roofvoël se braakbal lewer 'n waardevolle bydrae tot ons begrip van sy ekologie. Sowat ses tot twaalf uur nadat 'n roofvoël gevreet het, bring hy 'n braak-bal van onverteerbare materiaal op: vere, pels, skubbe, beentjies en nog wat. Dis 'n doeltreffende manier om dié voëls se dieet te bestudeer – probeer dit gerus as jy uile op jou erf het